**Zaprimanje dokumentacije za upis u prvi razred u jesenskom upisnom roku**

**U jesenskom upisnom roku učenici mogu upisati jedan od sljedećih programa:**

* agrotehničar – četverogodišnji program – 8 slobodnih mjesta
* automehaničar – trogodišnji program – 3 slobodna mjesta
* strojobravar – trogodišnji program – 4 slobodna mjesta
* stolar – trogodišnji program – 3 slobodna mjesta

**U ostalim programima (općoj gimnaziji, tehničaru za električne strojeve s primijenjenim računalstvom i frizerima) nema slobodnih mjesta, odnosno popunjena su sva mjesta predviđena strukturom upisa, te nije moguć upis u jesenskom roku, kao ni premještaj iz drugih škola temeljem zamolbi Nastavničkom vijeću.**

Sukladno Odluci o upisu učenika u I. razred srednje škole u školskoj godini 2020./2021. (https://narodne-novine.nn.hr/clanci/sluzbeni/2020\_05\_62\_1240.html), **obrazovni se programi u jesenskom roku prijavljuju u periodu od 21. kolovoza do 28. kolovoza 2020.** Zadnjeg dana prijava ujedno počinje teći rok za ispis **prijavnica**, koje su učenici dužni **dostaviti razrednicima u svoje osnovne škole 31. kolovoza 2020**. O načinu i terminu dostave prijavnica kandidati su se dužni informirati u svojoj osnovnoj školi.

**Konačne će ljestvice poretka biti objavljene 1. rujna 2020.**, nakon čega će u sustavu biti omogućen **ispis upisnica**. **Ispravno ispunjen obrazac upisnice, koji sadrži vlastoručni potpis učenika i potpis roditelja/skrbnika**, te **druge dokumente koji su uvjet za upis u određeni program obrazovanja** (potvrda obiteljskog liječnika ili liječnička svjedodžba medicine rada i ostali dokumenti kojima su ostvarena dodatna prava za upis) **kandidati i/ili roditelji/skrbnici osobno donose u Srednju školu Dragutina Stražimira u srijedu, 2. rujna 2020. u terminu od 8:00 do 14:00 sati**. Upisnice će se zaprimati u učionici br. 14 u prizemlju školske zgrade. **Molimo da se prilikom boravka u školskoj zgradi pridržavate uputa HZJZ-a.**

Iznimno, ove je godine navedenu dokumentaciju moguće dostaviti i **elektroničkom poštom (skenirano ili slikano)** na e-mail adresu ured@ss-dstrazimira-svetiivanzelina.skole.hr, također **2. rujna 2020. do 14:00 sati.** Obrazac upisnice preuzet s mrežne stranice NISpuSŠ-a mora biti ispravno ispunjen i sadržavati vlastoručni potpis učenika i potpis roditelja/skrbnika. Upisnicu i eventualnu drugu **dokumentaciju elektroničkim putem može poslati samo roditelj/skrbnik sa svoje e-mail adrese**, **a u e-poruci dužan je dostaviti i svoj osobni kontakt (broj telefona ili mobitela)**, kako bi ga škola mogla kontaktirati u slučaju potrebe.

**Obavljate li upis e-mailom**, **Škola će primitak upisnice i eventualne druge skenirane/fotografirane dokumentacije obavezno potvrditi e-poštom**. Ukoliko ne dobijete potvrdu primitka, molimo kontaktirajte nas na 01 20 60 047, također unutar navedenog perioda.

Učenici koji odaberu dostavu e-poštom, **originalnu će dokumentaciju dostaviti po početku nastavne godine odnosno do kraja rujna 2020.**, a **original liječničke svjedodžbe medicine rada do kraja prvog polugodišta šk. god. 2020./2021.**

**Bez obzira na način dostave, upisnice potpisuju učenik i roditelj/skrbnik**, a **prilikom upisa učenici će dati i konačnu potvrdu odabira stranog jezika i obveznog izbornog predmeta**. Ukoliko dokumentaciju dostavite osobno, to ćete učiniti u školi, a dostavljate li je elektroničkim putem, molimo obavezno jasno naznačite tražene podatke.

**IZBORNI PREDMET – VJERONAUK – KATOLIČKI ILI ETIKA**

**Obvezni se izborni predmet bira između Vjeronauka - Katoličkog i Etike.**

Prema Zakonu o odgoju i obrazovanju izmjena **izbornog predmeta nije moguća tijekom školske godine**, već se može zatražiti tek za narednu godinu. Dakle, **ono što odaberete pri upisu vaš je konačan izbor za cijelu školsku godinu** (odnosno prvi razred).

Ako na upise dolazite u školu, odabir jednog od ta dva predmeta potvrdit ćete potpisom, a ako dokumentaciju šaljete mailom, molimo obvezno naznačite koji ste predmet odabrali.

**IZBOR STRANOG JEZIKA**

Učenici trogodišnjih i četverogodišnjih strukovnih usmjerenja odabiru **samo jedan strani jezik**, **engleski ili njemački**, uvažavajući uvjet propisan Odlukom o upisu, prema kojem učenik **može odabrati jezik kojeg je učio najmanje četiri godine.**

Ako na upise dolazite u školu, odabir prvog i drugog ili pak jedinog stranog jezika potvrdit ćete potpisom, a ako dokumentaciju šaljete mailom, molimo obvezno naznačite odabir.

**OSTALA DOKUMENTACIJA**

**AGROTEHNIČAR**

 Osim upisnice, koja je obvezan dokument za sve smjerove, učenici koji se upisuju u program agrotehničar **obvezni su dostaviti liječničku svjedodžbu medicine rada o zdravstvenoj sposobnosti za odabrani program**. Napominjemo da zdravstvene ustanove medicine rada ovlaštene za izdavanje liječničke svjedodžbe taj pregled i postupak naplaćuju.

Ukoliko kandidat u trenutku upisa nije u mogućnosti dostaviti liječničku svjedodžbu medicine rada, **može dostaviti zdravstvenu potvrdu koju je izdao obiteljski liječnik**, a **krajnji je rok za dostavu svjedodžbe medicine rada kraj prvog polugodišta prvog razreda**. **Preporučujemo da se pregled na medicini rada obavi što ranije**, kako se učenik ne bi doveo u situaciju da mu se naknadno utvrde kontraindikacije koje bi mu onemogućile pohađanje već upisanog programa.

**AUTOMEHANIČAR, STROJOBRAVAR I STOLAR**

Učenici koji odaberu trogodišnje programe također **donose upisnice i zdravstvenu potvrdu odnosno svjedodžbu medicine rada** prema istim uvjetima kao i učenici četverogodišnjih tehničkih usmjerenja, a pored toga, **najkasnije do kraja prvog polugodišta prvog razreda moraju dostaviti ugovor o naukovanju (praktičnoj nastavi)**.

P**reporučujemo da se liječnički pregled (medicina rada) obavi što ranije**, a budući da učenici na praktičnu nastavu kreću početkom listopada, poželjno je najkasnije do tada **sklopiti i ugovor o naukovanju**, jer u suprotnom učenik ne može izvršavati svoje obveze. **Novi obrasci ugovora o naukovanju bit će dostupni u papirnicama krajem kolovoza ili početkom rujna**.

**Praktična se nastava obavlja isključivo kod licenciranih obrtnika/majstora**, a u nalaženju odgovarajuće prakse učenicima mogu pomoći i nastavnici – voditelji praktične nastave. Podaci o slobodnim naučničkim mjestima dostupni su na poveznici <https://www.hok.hr/obrazovanje/mjestaza-naukovanje-praksu>.

**DOKUMENTACIJA POTREBNA ZA OSTVARENJE PRAVA NA IZRAVNI UPIS I/ILI NA DODATNE BODOVE**

Učenici koji ostvaruju pravo na dodatne bodove po bilo kojoj osnovi (npr. po socijalnom kriteriju, ako žive sa samohranim roditeljem i sl.) **na upis su dužni donijeti dokumentaciju iz koje je razvidno da to pravo zaista ostvaruju**, a osobito je važno da učenici koji imaju **PRAVO NA IZRAVNI UPIS ODNOSNO PRIMJERENI OBLIK ŠKOLOVANJA** donesu valjanu liječničku dokumentaciju kojom će to potkrijepiti. Način dostave istovjetan je kao i za upisnicu.

**Još jednom podsjećamo roditelje i učenike da će odlukom gradonačelnika Hrvoja Košćeca Grad Sveti Ivan Zelina učenicima koji najesen krenu u prvi razred zelinske srednje škole, a ne dolaze s područja Grada Zagreba i našu su školu upisali u ljetnom ili jesenskom upisnom roku, financirati nabavku udžbenika i drugih obrazovnih materijala**.

**Učenici koji dolaze s područja Grada Zagreba dobit će potrebne obrasce pri upisu u našu školu, kako bi ostvarili pravo na udžbenike koje financira Grad Zagreb.**

U slučaju nejasnoća, molimo kontaktirajte nas na 01 20 60 047.